મજબૂત ટીમો મેઘવાળ અને હાલાઈ લોહાણા વચ્ચેની આ ટક્કરમાં મેઘવાળે ટૉસ જીતીને પ્રથમ બૅટિંગનો નિર્ણય કરીને યોગેશ પડાયા (૩૭) અને નરેશ મારુ (૨૫)ની સ્ટાર ઓપનિંગ જોડીએ ધમાકેદાર પ્રદર્શન કર્યું હતું. હાલાઈ લોહાણાના ધુરંધર બોલરોની ઓપનિંગ સ્પેલની ચાર ઓવરોમાં જ ઓપનિંગ જોડીએ ૬૬ રનનો ઢગલો કરી દીધો હતો, પરંતુ પ્રશાંત કારિયાની ચોથી ઓવરના છેલ્લા બૉલે યોગેશ પડાયા ક્લીનબોલ્ડ થતાં મેઘવાળને પ્રથમ ઝટકો લાગ્યો હતો. ત્યાર બાદ નરેશ મારુ થોડી ફટકાબાજી કરીને છઠ્ઠી ઓવરમાં ૮૧ના સ્કોરે આઉટ થતાં મેઘવાળના સ્કોરની ઝડપ ધીમી પડી ગઈ હતી. ત્યાર બાદ હાલાઈ લોહાણા ટીમ ગજબનું કમબૅક કરીને એક સમયે ૧૫૦ની પાર જતા મેઘવાળના સ્કોરને ૧૦ ઓવરના અંતે ૬ વિકેટે ૧૨૨ રન પર અટકાવવામાં સફળ થઈ હતી.